Predkladacia správa

          Návrh aproximačného nariadenia vlády SR o kontrole zhody čerstvého ovocia a zeleniny s požiadavkami na kvalitu sa predkladá na základe  uznesenia vlády SR z 12. decembra 2001 číslo 1154 k Prioritným úlohám vlády SR vyplývajúcim z Pravidelnej správy Európskej komisie o pripravenosti Slovenskej republiky na členstvo v Európskej únií z 13. 11. 2001.

           Aproximačné nariadenie vlády SR sa vydáva na základe zákona NR SR č. 19/2002 Z.z., ktorým sa ustanovujú podmienky vydávania aproximačných nariadení vlády SR, v znení zákona NR SR č. 207/2002 Z .z. 

            Zmyslom prijatia predkladaného nariadenia je potreba zabezpečenia legislatívneho súladu s príslušnými právnymi predpismi Európskej únie a vytvorenia inštitucionálnej základne pre aplikáciu navrhovaného nariadenia vlády SR v rámci prípravy na začlenenie sa do Európskej únie .

             Aproximačným nariadením vlády SR sa do slovenského právneho poriadku transponuje Nariadenie Komisie č. 1148/2001/EHS o kontrole zhody čerstvého ovocia a zeleniny s obchodnými normami , ktoré špecifikuje opatrenia na zabezpečenie jednotného uplatňovania ustanovení hlavy I : „Klasifikácia výrobkov“ Nariadenia Rady ES č. 2200/1996 o spoločnej organizácií trhu s ovocím a zeleninou. Nariadenie Komisie č. 1148/2001/EHS zakotvuje  vytvorenie kompetentného orgánu zodpovedného za výkon kontroly zhody s obchodnými normami, zostavenie databázy obchodníkov s ovocím a zeleninou, systém kontroly zhody na vnútornom trhu, ako aj pri vývoze a dovoze, súhlas s kontrolnými operáciami vykonávanými tretími krajinami pred dovozom do spoločenstva, vydávanie osvedčenia pre surovinu určenú na  ďalšie spracovanie a spôsob kontroly . Návrh aproximačného nariadenia implementáciou horeuvedeného nariadenia EÚ umožňuje zaviesť jasný, funkčný a s legislatívou EÚ kompatibilný systém kontroly zhody čerstvého ovocia a zeleniny s požiadavkami na kvalitu .

              Návrh aproximačného nariadenia bol prerokovaný v rámci medzirezortného pripomienkového konania, ktorého vyhodnotenie je uvedené v osobitnej časti predkladaného materiálu.

	Návrh   aproximačného   nariadenia vlády   prerokovala   Legislatívna   rada vlády SR dňa 27. augusta 2002. Pripomienky Legislatívnej rady vlády SR sú v predkladanom  návrhu zapracované. Návrh nariadenia vlády sa predkladá bez rozporov.